Oznámenie Komisie Rade - Hodnotenie opatrení prijatých Portugalskom v reakcii na odporúčanie Rady z 20. septembra 2005 s cieľom ukončiť situáciu nadmerného schodku verejných financií /* SEK/2006/0786 v konečnom znení */





[pic] | KOMISIA EURÓPSKYCH SPOLOČENSTIEV | V Bruseli, dňa 21.6.2006 SEK(2006) 786 konečná verzia OZNÁMENIE KOMISIE RADE Hodnotenie opatrení prijatých Portugalskom v reakcii na odporúčanie Rady z 20. septembra 2005 s cieľom ukončiť situáciu nadmerného schodku verejných financií 1. Postup pri nadmernom schodku pre Portugalsko V 90. rokoch bolo Portugalsko úspešné pri zlepšovaní svojej rozpočtovej situácie. Na pozadí čulého hospodárskeho rastu od polovice dekády bol schodok verejných financií postupne znížený pod 3 % HDP a miera dlhu verejných financií nadobudla klesajúcu tendenciu, pričom sa koncom 90. rokov priblížila k hodnote 50 % HDP. Od roku 2000 sa však hospodárska a fiškálna situácia Portugalska začala zhoršovať. Tempo hospodárskeho rastu sa významne spomalilo, odrážajúc nepriaznivé cyklické podmienky, ako aj trvalejšie štrukturálne oslabenie hospodárstva. Toto spomalenie sprevádzalo rýchle zhoršenie štruktúry verejných financií a v roku 2001 prekročil schodok verejných financií 4 % HDP. Rada 5. novembra 2002 rozhodla, že existuje nadmerný schodok[1], a podľa článku 104 ods. 7 zmluvy adresovala Portugalsku odporúčanie s cieľom ukončiť túto situáciu najneskôr do roku 2003[2]. V ďalšom roku bola fiškálna politika sprísnená a schodok verejných financií sa znížil tesne pod 3 % HDP, aj keď s využitím rozsiahlych jednorazových opatrení. V máji 2004 Rada rozhodla, že Portugalsko splnilo jej odporúčanie, a pristúpila k zrušeniu svojho rozhodnutia z novembra 2002, a tým aj k ukončeniu postupu pri nadmernom schodku[3]. Keď sa Rada rozhodovala o zrušení rozhodnutia z roku 2002, zobrala do úvahy záväzok portugalských úradov, že zavedú opatrenia potrebné na udržanie schodku pod referenčnou hodnotou v roku 2004 aj v ďalšom období. Napriek týmto konsolidačným úsiliam zostali verejné financie veľmi krehké a plány na udržanie schodku pod referenčnou hodnotou 3 % HDP sa naďalej spoliehali na jednorazové opatrenia. V júni 2005 – po parlamentných voľbách na jar 2005 a nasledujúcej zmene vlády – odovzdalo Portugalsko aktualizáciu svojho programu stability, v ktorej ohlásilo zmenu fiškálnej stratégie a predostrelo plány na zníženie schodku verejných financií pod 3 % HDP v roku 2008. Schodok mal v rokoch 2005 až 2007 naďalej presahovať 3 % HDP, najmä preto, že sa program prestal spoliehať na jednorazové opatrenia a prehodnotil sa nárast výdavkov verejnej správy. Dlh verejných financií sa v tomto období projektoval na viac ako 60 % HDP a mal ďalej stúpať až do roku 2007. Po príslušnom odporúčaní Komisie 20. septembra 2005[4] zaradila Rada Portugalsko medzi krajiny s nadmerných schodkom a v súlade s článkom 104 ods. 7 zmluvy adresovala Portugalsku odporúčanie s cieľom prijatím opatrení v strednodobom horizonte najneskôr do roku 2008 spoľahlivým a udržateľných spôsobom znížiť schodok pod 3 % HDP[5]. Rada stanovila Portugalsku termín 19. marca 2006, do ktorého musí prijať účinné opatrenia na zníženie schodku verejných financií. Rada konkrétne od Portugalska žiadala, aby: „zamedzilo zhoršenie fiškálnej pozície v roku 2005 zabezpečením dôslednej implementácie ohlásených nápravných opatrení”, aby „dôkladne implementovalo opatrenia potrebné na zabezpečenie trvalej a viditeľnej nápravy cyklicky upravovaného schodku bez jednorazových a ostatných dočasných opatrení tým, že v roku 2006 podnikne veľmi dôležitý krok spočívajúci v jeho znížení o 1,5 % HDP oproti roku 2005, po ktorom bude nasledovať ďalšie významné zníženie o minimálne ¾ % HDP v každom z dvoch nasledujúcich rokov” a aby „r ýchlym tempom zaviedlo reformy na obmedzenie a zníženie výdavkov v nasledujúcich rokoch, využilo každú príležitosť na urýchlenie zníženia rozpočtového schodku a bolo pripravené prijať dodatočné opatrenia, ktoré môžu byť nevyhnutné na dosiahnutie nápravy nadmerného schodku do roku 2008”. Zároveň Rada Portugalsko vyzvala, aby „ zvážilo ambicióznejšie nápravné opatrenia, ak sa ukážu nevyhnutnými na splnenie cieľov vymedzených pre nápravu nadmerného schodku” . Okrem toho sa od portugalských úradov žiadalo, aby „zabezpečili klesajúcu tendenciu miery hrubého dlhu verejných financií a jej približovanie k referenčnej hodnote uspokojivým tempom tým, že vývoj dlhu bude odzrkadľovať pokrok v znižovaní schodku, že sa vyhnú finančným transakciám zvyšujúcim zadlženosť a dôkladne zvážia možné dôsledky hlavných štátnych investičných projektov na dlh, vrátane tých, ktoré vznikajú v partnerstve so súkromným sektorom”. Rada tiež vyzvala portugalské úrady, aby „ďalej zlepšovali zbieranie a spracovanie údajov o verejných financiách”. Nakoniec sa od portugalských úradov žiadalo, aby „v strednodobom horizonte zabezpečili udržateľnosť konsolidácie rozpočtu smerom k takmer vyrovnanému alebo prebytkovému stavu verejných financií prostredníctvom zníženia cyklicky upravovaného schodku, bez jednorazových a iných dočasných opatrení, o minimálne 0,5 % HDP ročne po tom, ako dôjde k náprave nadmerného schodku.” V súlade s článkom 9 ods. 3 nariadenia Rady 1467/97, zmeneného a doplneného nariadením Rady 1056/2005[6], v ktorom sa uvádza, že po uplynutí lehoty, počas ktorej mal členský štát možnosť prijať opatrenia podľa odporúčania článku 104 ods. 7, „ Komisia oznámi Rade, či považuje prijaté opatrenia za dostatočné na zaistenie dostatočného pokroku na dosiahnutie korekcie nadmerného schodku v lehote stanovenej Radou za predpokladu, že sa úplne vykonávajú a že hospodársky vývoj zodpovedá predpovediam”, táto správa hodnotí opatrenia prijaté Portugalskom v reakcii na odporúčanie Rady. 2. Opatrenia prijaté Portugalskom v reakcii na odporúčanie Rady 2.1 Saldo rozpočtu verejných financií a reforma výdavkov Rozpočtové saldo v roku 2005 Zákon o rozpočte na rok 2005, ktorý bol prijatý v decembri 2004, si kládol za cieľ dosiahnuť v roku 2005 schodok verejných financií vo výške 2,8 % HDP, vychádzajúc z plánovaného rastu reálneho HDP o 2,4 %. Na dosiahnutie tohto cieľa plánoval rozpočet na rok 2005 medzi iným zavedenie jednorazových opatrení v hodnote 1,4 % HDP. Po parlamentných voľbách na jar 2005 a nasledujúcej zmene vlády bol tento cieľ upravený na 6,2 % HDP, ako ukazuje aktualizácia programu stability Portugalska z júna 2005 a ako potvrdzuje doplňujúci rozpočet, ktorý prijal parlament v júli 2005. Revízia vychádzala z prehodnotenia rastu výdavkov verejnej správy a z prijatia novej fiškálnej stratégie, ktorej jeden pilier spočíval v odmietnutí rozsiahlych jednorazových opatrení. Upravený cieľ schodku už zahŕňal balík nápravných opatrení v hodnote približne 0,6 % HDP prijatý v polovici roka 2005, ktorého najrozsiahlejšie opatrenia boli zvýšenie štandardnej sadzby DPH z 19% na 21% a zmrazenie systému automatického povyšovania pre úradníkov štátnej správy. Aktualizácia programu stability z decembra 2005 si kládla za cieľ znížiť schodok verejných financií na 6,0% HDP[7]. Rozpočtové saldo v roku 2006 Zákon o rozpočte na rok 2006 bol schválený portugalským parlamentom 30. novembra 2005 s cieľom dosiahnuť schodok verejných financií vo výške 4,6 % HDP. Rozpočet je založený na fiškálnej stratégii načrtnutej v aktualizácii programu stability z júna 2005 a dosiahnutie cieleného schodku sa opiera o veľké množstvo nápravných opatrení na strane výdavkov aj na strane príjmov. Z hľadiska fiškálneho úsilia predpokladá rozpočet na rok 2006 zníženie štrukturálneho salda verejných financií (t.j. cyklicky upravovaného salda bez jednorazových a iných dočasných opatrení) o 1,6 % HDP. V roku 2006 pochádzala väčšia časť fiškálnej konsolidácie z dodatočných daňových príjmov. Naplánovalo sa zvýšenie pomeru dane k HDP približne o 1 percentný bod v porovnaní s výsledkami v roku 2005. Tieto dodatočné dane pochádzajú zo zvýšenia DPH uzákoneného v júli 2005 a zo zvýšenia daní z minerálnych olejov a tabakových výrobkov. Zákon o rozpočte na rok 2006 tiež vytvoril dodatočné pásmo pre daň z príjmov fyzických osôb s vyššou prírastkovou daňovou sadzbou pre ročné príjmy nad 60 000 EUR, zatiaľ čo daňové odpočty pre dôchodcov sa znížili. Očakáva sa, že obmedzenia daňových úľav, čiastočne zavedené už v rámci rozpočtu na rok 2005, ako aj lepší výber daní podporia rast príjmov. V roku 2005 sa zvýšil aj minimálny daňový základ pre sociálne príspevky samostatne zárobkovo činných osôb, a to z 1 na 1,5-násobok minimálnej mzdy. Na strane výdavkov sa zákon o rozpočte zameral na stabilizáciu súčasných výdavkov v reálnych hodnotách, s kontrolou rozloženou v rôznych oblastiach a podsektoroch verejných financií. Príkladmi významných opatrení uzákonených v zákone o rozpočte sú zastavenie nominálnych prevodov z centrálnej na regionálnu a miestnu správu, ktorá navyše nemôže zvýšiť svoju zadlženosť v porovnaní s hodnotami z konca roku 2005, a povinnosť miestnej správy udržať koeficient výdavkov na personál na nominálnej hodnote z roku 2005. Zároveň boli uzákonené prísnejšie pravidlá pre prijímanie zamestnancov, a to len čiastočné nahrádzanie (v priemere len 50%) pracovníkov odchádzajúcich zo štátnej služby v centrálnej správe[8], ako aj povinnosť žiadať súhlas ministra financií pri prijímaní štátnych úradníkov. Zároveň bolo predĺžené dočasné pozastavenie automatických povýšení uzákonené v polovici roka 2005. Pomer primárnych výdavkov k HDP bol podľa rozpočtu znížený celkovo o 0,5 percentuálneho bodu v porovnaní s výsledkami v roku 2005. S cieľom dohliadnuť na vykonávanie rozpočtu takým spôsobom, aby sa predišlo odchýlkam od cieľov, boli od minulého februára na každé ministerstvo menovaní finanční kontrolóri a rozpočet na rok 2006 zahŕňa mechanizmus vykazovania výdavkov pre podsektory verejných financií, obchádzanie ktorého môže byť penalizované. Okrem nápravných opatrení uzákonených priamo zákonom o rozpočte na rok 2006 sa od polovice roka 2005 (pozri tabuľku 1) začali aj štrukturálne opatrenia zamerané na trvalejšie obmedzenie a zníženie výdavkov, ktoré tak ovplyvňujú znižovanie schodku v nasledujúcich rokoch a podporujú fiškálnu konsolidáciu v strednodobom horizonte. Niektoré z nich boli prijaté ešte pred odporúčaním Rady zo septembra 2005 podľa článku 104 ods. 7 zmluvy. Zaviedli sa tiež zmeny v systéme starobných dôchodkov: prostredníctvom postupného zvyšovania zákonnej vekovej hranice na odchod do dôchodku a oprávneného obdobia sa urýchlilo postupné ukončenie systému dôchodkového zabezpečenia štátnych úradníkov a ich zaradenie do (menej štedrého) všeobecného systému dôchodkového zabezpečenia v období od roku 2006 do roka 2015, ako aj zmena vzorca pre výpočet dávok; navyše sa pre niektoré kategórie štátnych zamestnancov sprísnili pravidlá odchodu do dôchodku, najmä prostredníctvom sprísnenia nároku na dôchodok pre kratšie zamestnaných; a nakoniec, podmienky pre skorý odchod do dôchodku sa vo všeobecnom systéme dôchodkového zabezpečenia zmenili na menej priaznivé. Zaviedli sa tiež opatrenia na zníženie výdavkov v oblasti zdravotnej starostlivosti. Predovšetkým sa v auguste 2005 znížil počet uhrádzaných liekov; sprísnili sa pravidlá systému zvláštnej zdravotnej starostlivosti pre niektoré skupiny štátnych zamestnancov; začala sa revízia dohôd o nákupe služieb štátnou zdravotnou starostlivosťou od súkromných dodávateľov a koncom roka 2005 sa viacero štátnych nemocníc transformovalo na štátne podniky s vyšším stupňom podnikateľskej autonómie. Prebieha tiež reorganizácia zdravotníctva, pričom istý počet zdravotníckych zariadení sa zatvára. S cieľom zhodnotiť kompatibilitu hlavných štátnych investičných projektov s cieľmi fiškálnej konsolidácie sa v roku 2005 prijal systém medzirezortného monitorovania finančných dôsledkov investičných projektov, ktoré presahujú hodnotu 250 miliónov eur (približne 0,2 % HDP). Tabuľka 1: Rozpočtový dopad hlavných zmien postupov podľa programu stability z decembra 2005 Kumulatívne hodnoty, % HDP, ceny z roku 2005 | 2005 | 2006 | 2007 | 2008 | 2009 | Opatrenia na zvýšenie príjmov | Daň z príjmu a z majetku | 0,1 | 0,4 | 0,5 | 0,6 | 0,6 | DPH | 0,4 | 0,8 | 0,8 | 0,8 | 0,8 | Daň z minerálnych olejov | - | 0,1 | 0,3 | 0,4 | 0,4 | Spotrebná daň z tabaku | - | 0,1 | 0,2 | 0,3 | 0,4 | Sociálne príspevky | 0,1 | 0,2 | 0,3 | 0,3 | 0,3 | Celkové príjmy | 0,6 | 1,6 | 2,1 | 2,3 | 2,4 | Opatrenia na zníženie výdavkov | Reforma verejnej správy (vrátane personálu) | 0,1 | 0,3 | 0,7 | 1,1 | 1,4 | Sociálne zabezpečenie a zdravotníctvo | Pracovníci v súkromnom sektore | - | 0,1 | 0,2 | 0,2 | 0,2 | Štátni zamestnanci | - | 0,2 | 0,3 | 0,5 | 0,6 | Platba liekov | - | 0,1 | 0,1 | 0,1 | 0,1 | Celkové výdavky | 0,1 | 0,6 | 1,3 | 1,8 | 2,3 | Celkový dopad na saldo verejných financií | 0,6 | 2,3 | 3,3 | 4,1 | 4,7 | Poznámka: z dôvodu zaokrúhlenia nemusia byť číselné údaje presné Zdroj: program stability z decembra 2005 (SP), výpočty útvarov Komisie | Saldo rozpočtu v roku 2007 a neskôr Podľa aktualizácie programu stability z decembra 2005 cieľom Portugalska je dosiahnuť v roku 2007 schodok verejných financií vo výške 3,7 % HDP a do roku 2008 znížiť schodok pod 3 % HDP. V nasledujúcich rokoch sa plánuje pokračovanie vo fiškálnej konsolidácii smerom k strednodobému cieľu (MTO) rozpočtovej pozície vyrovnaného rozpočtu v štrukturálnom vyjadrení, ako stanovuje Pakt stability a rastu. V období rokov 2007-2009 sa bude fiškálna konsolidácia čoraz viac spoliehať na obmedzenie primárnych výdavkov, ako aj na postupne klesajúci, avšak stále pozitívny príspevok z príjmov z daní (pozri tabuľku 1). Ten sa dosiahne prostredníctvom ďalších ročných zvýšení daní z minerálnych olejov a tabakových výrobkov. Obmedzenie výdavkov bude v týchto rokoch pochádzať z vyššie uvedených nápravných opatrení v systéme zdravotníctva a dôchodkového zabezpečenia. Okrem toho sa budú realizovať úspory v oblasti verejnej správy ako kombinovaný výsledok reformy ústrednej správy, zavedenia nových zamestnaneckých a mzdových stupníc od januára 2007 a zvýšenia presúvania zamestnancov v rámci štátnej správy primeraného potrebám, s cieľom zlepšenia manažmentu ľudských zdrojov. Podľa správ portugalských úradov budú tieto opatrenia prijaté v priebehu roku 2006 a zavedené čoskoro potom.[9] 2.2 Verejný dlh Verejný dlh dosahoval na konci roka 2005 63,9 % HDP a aktualizácia programu stability Portugalska z decembra 2005 predpokladá ďalšie zvýšenie pomeru dlhu k HDP v rokoch 2006 a 2007. To celkovo poukazuje na pokračovanie stúpajúcej tendencie, ktorá bola zaznamenaná od roku 2001 a zakorenená vo vysokých primárnych schodkoch, nízkom raste nominálneho HDP a značných kapitálových vyrovnaniach zvyšujúcich dlh. Predpokladá sa, že ukazovateľ celkovej zadlženosti v roku 2007 mierne prevýši 69% HDP a potom klesne v dôsledku návratu k primárnym rozpočtovým prebytkom, zrýchlenia rastu nominálneho HDP a ukončenia kapitálových vyrovnaní zvyšujúcich dlh. Toto ukončenie bude výrazne podporené príjmami z privatizácie v hodnote 1,1 % HDP v roku 2006 a približne ½ % HDP v roku 2007 a 2008. Účinok finančných transakcií zvyšujúcich dlh (bez príjmov z privatizácie) dosiahol v roku 2005 1,2 % HDP a podľa aktualizácie programu stability Portugalska z decembra 2005 sa plánuje na rok 2006 jeho zníženie na približne ½ % HDP a na obdobie rokov 2007-2008 ďalší pokles na ¼ % HDP, pravdepodobne v súvislosti so znížením kapitálových dotácií do štátnych podnikov. Navyše sa očakáva, že vplyv rozdielu medzi schodkom založeným na hotovostných príjmoch a schodkom založeným na časovom rozlíšení na dlh klesne z približne 1 % HDP v roku 2006 (po 0,7 % HDP v roku 2005) na menej ako ¼ % HDP v období rokov 2007-2009. 2.3 Zber a spracovanie údajov o verejných financiách Portugalsko nedávno prijalo opatrenia týkajúce sa zberu a spracovania údajov o verejných financiách. V januári 2006 sa podpísal protokol medzi národným štatistickým inštitútom (INE), ministerstvom financií a Banco de Portugal s cieľom vyjasniť kompetencie a povinnosti jednotlivých inštitúcií v procese zbierania štatistických údajov o verejných financiách a zlepšiť spoluprácu medzi nimi. Rozpočet na rok 2006 plánuje v záujme podpory zberu údajov o verejných financiách zaviesť pokuty za omeškanie v oznamovaní údajov o výdavkoch podsektorov verejných financií a o databáze ľudských zdrojov verejnej správy. Zároveň sú finanční kontrolóri dosadzovaní na všetky ministerstvá zodpovední za zosúlaďovanie informácií a zvyšovanie kvality finančných údajov a transparentnosti účtovníctva. 3. Hodnotenie opatrení prijatých Portugalskom v reakcii na odporúčanie Rady Hodnotenie súladu vyššie uvedených opatrení s odporúčaním Rady podľa článku 104 ods. 7 sa vykonáva na základe hospodárskej prognózy útvarov Komisie z jari 2006, zákona o rozpočte na rok 2006 a aktualizácie programu stability Portugalska z decembra 2005. Na základe rastu reálneho HDP vo výške 0,3 % v roku 2005 makroekonomický scenár, na ktorom je založená aktualizácia programu stability, predpokladá, že rast HDP sa zvýši na 1,1 % v roku 2006, 1,8 % v roku 2007, 2,4 % v roku 2008 a nakoniec na 3 % v roku 2009. Tento scenár je opatrnejší ako scenár, z ktorého vychádzalo odporúčanie Rady podľa článku 104 ods. 7 zo septembra 2005. Vo svetle ďalšieho oslabovania hospodárskych vyhliadok predpokladá prognóza útvarov Komisie z jari 2006, že úroveň rastu HDP bude 0,9 % v roku 2006 a 1,1 % v roku 2007. 3.1 Saldo rozpočtu verejných financií a reforma výdavkov Rozpočtové saldo v roku 2005 Odporúčanie Rady podľa článku 104 ods. 7 vyžadovalo obmedzenie zhoršovania fiškálnej pozície v roku 2005 prostredníctvom zabezpečenia dôslednej implementácie oznámených nápravných opatrení. Portugalské úrady 1.apríla oznámili na rok 2005 schodok verejných financií vo výške 6,0 % HDP – menej ako cielená hodnota schodku 6,2 % HDP sľúbená v aktualizácii programu stability Portugalska z júna 2005, ktorá bola implicitne zachovaná pre odporúčanie Rady podľa článku 104 ods. 7 a v súlade s cieleným schodkom 6,0 % prezentovaným v aktualizácii programu stability z decembra 2005[10]. Cielená hodnota schodku sa dosiahla napriek úrovni výdavkov, ktorá bola vyššia, ako sa predpokladalo, keďže bola plne vykompenzovaná vyššími príjmami[11]. Rozpočtové saldo v roku 2006 Plná implementácia rozpočtu na rok 2006 bude v súlade so zlepšením štrukturálneho salda verejných financií o 1,5 % HDP (t.j. zmena v cyklicky upravovanom salde bez jednorazových a iných dočasných opatrení), ktoré žiadala Rada na rok 2006, za predpokladu, že rast reálneho HDP sa plne rozvinie v súlade s plánmi. Na základe opatrného hodnotenia opatrení oznámených v rozpočte na rok 2006 a v aktualizácii programu stability z decembra 2005, ktoré boli dostatočne podrobné za účelom riadneho hodnotenia, hospodárska prognóza útvarov Komisie z jari 2006 predpokladala na rok 2006 schodok vo výške 5 % HDP , vyšší ako oficiálny cieľ vo výške 4,6 % HDP. Podľa výpočtov Komisie ani úprava štrukturálneho schodku medzi rokmi 2005 a 2006, ktorá bola predpokladaná v hospodárskej prognóze útvarov Komisie z jari 2006 vo výške nad 1 % HDP, nedosiahne minimum odporučené Radou. Rozdiel medzi prognózou Komisie a oficiálnym cieľom odráža niekoľko neistôt súvisiacich s plnením rozpočtu v roku 2006 vo vzťahu k rôznym opatreniam zameraným na obmedzenie výdavkov, ako aj k tomu, že účinnosť mechanizmov na zavedenie kontroly výdavkov zatiaľ nebola odskúšaná[12]. Je pravda, že predbežné údaje o plnení rozpočtu na hotovostnom základe na začiatku roka 2006 naznačujú, že celkovo boli rozpočtové plány v prvých mesiacoch roku 2006 plnené, najmä v štátnom podsektore. Neistoty však pretrvávajú najmä pokiaľ ide o to, či bude možné dosiahnuť celkové plánované obmedzenie výdavkov, obzvlášť výdavkov na sociálne transfery iné ako v naturáliách, ktorých výsledok v roku 2005 bol vyšší ako prognóza, na ktorej boli založené plány rozpočtu na rok 2006[13], ako aj výdavkov na zdravotníctvo a regionálnu a miestnu samosprávu. Navyše môže trvať dlhšie, ako sa očakávalo, kým začnú účinkovať ostatné opatrenia na obmedzenie výdavkov. Sklzy vo výdavkoch v uvedených oblastiach, ktoré môžu byť spojené s inými vedľajšími sklzmi, môžu viesť k schodku bližšiemu k 5 % HDP než k oficiálnemu cieľu 4,6 % HDP. Zároveň je na strane príjmov možné, že napriek výskytu rizika klesajúcej hospodárskej činnosti vydrží zlepšenie výberu daní zaznamenané v rokoch 2004 a 2005 aj v tomto roku. Predbežné údaje ukazujú, že to môže platiť napríklad pre sociálne príspevky. Tabuľka 2: Rozpočtové saldá a dlh V % HDP | 2004 | 2005 | 2006 | 2007 | 2008 | 2009 | Rozpočtové saldo v roku 2007 a neskôr Za predpokladu, že všetky plány načrtnuté v aktualizácii portugalského programu stability z decembra 2005 sa splnia, dosiahnutie cieleného schodku na rok 2007 vo výške 3,7 % HDP bude vyžadovať zníženie cyklicky upravovaného schodku bez jednorazových a dočasných opatrení o približne ¾ % HDP (pozri tabuľku 2). S ďalším fiškálnym úsilím vo výške ¾ % HDP bude v roku 2008 dosiahnutý schodok pod 3 % HDP, čo je v súlade s odporúčaním Komisie. Po roku 2008 je tempo úpravy smerom k dosiahnutiu strednodobého cieľa, ktorý je plánovaný v programe, v súlade s minimálnym ročným zlepšením štrukturálneho salda o 0,5 % HDP, ktoré vyžaduje Rada, aj keď strednodobý cieľ nebude dosiahnutý do roku 2009. Pri obvyklom predpoklade nezmenených politík hospodárska prognóza útvarov Komisie z jari 2006 naznačuje, že schodok verejných financií bude v roku 2007 4,9 % HDP, na základe miery rastu HDP vo výške 1,1%. To by znamenalo, že fiškálna konsolidácia sa v dôsledku trvalého zvýšeného tlaku na výdavky takmer zastaví. Tento výhľad však zohľadňuje možnosť, že (i) hospodársky rast bude slabší, ako sa predpokladalo, a že (ii) napriek tomu, že boli oznámené niektoré dodatočné opatrenia na kontrolu výdavkov, najmä v oblasti verejnej správy, v priebehu tohto roka[14] sa stále očakáva právna úprava. Napríklad podľa aktualizácie programu stability z decembra 2005 by v roku 2007 mali zmeny v organizácii verejného sektora v porovnaní s rokom 2006 priniesť úspory vo výške asi ½ % HDP[15]. Celkovo dosiahnutie cieleného schodku závisí od plnej implementácie opatrení načrtnutých v programe stability, ktoré musia byť náležite posilnené alebo doplnené dodatočnými opatreniami v prípade, že sa vyskytnú akékoľvek výpadky. 3.2 Verejný dlh Plánované zníženie pomeru dlhu k HDP po roku 2007, ak sa dosiahne, bude tiež v súlade s odporúčaniami Rady v tom zmysle, že sa očakáva, že vývoj dlhu bude odrážať pokrok v znižovaní schodku a obmedzenie finančných operácií zvyšujúcich dlh. Podľa hospodárskej prognózy útvarov Komisie z jari 2006 je miera zadlženia verejných financií plánovaná na 68,4 % HDP v roku 2006 a 70,6 % HDP v roku 2007. Existujú tu značné neistoty týkajúce sa postupu znižovania dlhu, keďže tento je podmienený dosiahnutím ambicióznych cieľov znižovania schodku, realizáciou rozsiahlych privatizačných plánov a efektívnym spätným nastavovaním finančných operácií zvyšujúcich dlh – najmä kapitálových dotácií do štátnych nefinančných podnikov – čo by znamenalo rozlúčenie sa s nedávnou minulosťou. Klesajúce riziká pre profil rastu HDP túto neistotu zvyšujú. 3.3 Zber a spracovanie údajov o verejných financiách Kvalita údajov o verejných financiách sa zvýšila. Vzrástla predovšetkým dostupnosť medziročných účtov pre jednotlivé podsektory verejných financií, založených na hotovostných príjmoch. Eurostat 24. apríla 2006, po oznámení údajov o úrovni schodku a dlhu verejných financií, stiahol svoje námietky voči portugalským údajom[16]. Napriek tomu boli revízie údajov o schodku verejných financií od polovice roku 2005 - ktoré sčasti súviseli so snahou skvalitniť štatistiky - relatívne veľké[17]. Navyše charakter týchto revízií stále poukazuje na nedostatky v zbere údajov o výdavkoch z očakávaných platieb. 4. ZÁVERY Vychádzajúc z aktuálnych informácií sa zdá, že Portugalsko prijalo opatrenia predstavujúce primeraný pokrok smerom k náprave nadmerného schodku v časovom limite stanovenom Radou. Portugalsko predovšetkým: - dosiahlo v roku 2005 schodok verejných financií v súlade s plánmi, - od polovice roka 2005 prijalo súhrnný balíček nápravných opatrení vrátane zákona o rozpočte na rok 2006, ktoré, ak budú plne implementované a účinné, dosiahnu v roku 2006 zníženie cyklicky upravovaného schodku bez jednorazových a iných dočasných opatrení, čo je v súlade s odporúčaním Rady, - si dalo cieľ dosiahnuť pre rok 2008 nominálny schodok verejných financií v hodnote pod 3 % a pre obdobie rokov 2007-2008 plánuje postupne znižovať cyklicky upravovaný schodok bez jednorazových a iných dočasných opatrení, čo je v súlade s odporúčaním Rady, - implementovalo alebo zaviedlo rad opatrení trvalého charakteru zameraných na obmedzenie a zníženie výdavkov a udržalo oznámené fiškálne ciele napriek opatrnejšiemu prehodnoteniu vyhliadok rastu HDP, - plánuje od roku 2008 zabezpečiť pokles pomeru hrubého dlhu verejných financií k HDP prostredníctvom plánovaného návratu k primárnym prebytkom, prílevu rozsiahlych príjmov z privatizácie a spätného nastavovania finančných operácií zvyšujúcich dlh, - skvalitnilo údaje o verejných financiách. Náprava nadmerného schodku do roku 2008, ako aj zníženie miery zadlženia však podliehajú značným rizikám a neistotám. Predovšetkým, ako sa zdôraznilo v prognóze útvarov Komisie z jari 2006, obmedzenie výdavkov v roku 2006 a dosiahnutie cieleného schodku pre rok 2007 a nasledujúce obdobie závisí rozhodujúcim spôsobom od rýchleho premietnutia všetkých oznámených nápravných opatrení do právnej úpravy a od ich účinnej implementácie. Ak nebudú opatrenia plne implementované alebo sa ukážu neúčinné, alebo ak sa zrealizuje klesajúce riziko hospodárskeho scenára, budú na dosiahnutie fiškálnych cieľov potrebné ďalšie nápravné opatrenia v súlade s odporúčaním Rady. Kľúčom k udržaniu nápravy nadmerného schodku bude prísne plnenie rozpočtu na rok 2006 a dôsledný rozpočet na rok 2007 plne zodpovedajúci odporúčaniu Rady. S ohľadom na vyššie uvedené hodnotenie sa Komisia domnieva, že v súčasnosti nie sú potrebné ďalšie kroky v postupe pri nadmernom schodku Portugalska. Komisia bude naďalej prísne monitorovať vývoj rozpočtu v Portugalsku v súlade so zmluvou a s Paktom stability a rastu, najmä vzhľadom na krehký stav verejných financií. [1] Ú. v. ES L 322, 27.11.2002, s. 30. [2] http://register.consilium.eu.int/pdf/en/02/st13/13531-r2en2.pdf#page=2 [3] Ú. v. EÚ L 47, 18.2.2005, s. 24. [4] Ú. v. EÚ L 274, 20.10.2005, s. 91. [5] http://register.consilium.eu.int/pdf/en/05/st12/st12401.en05.pdf#page=2 [6] V tomto poradí, Ú. v. ES L 209 z 2.8.1997 a Ú. v. EÚ L 174 zo 7.7.2005. [7] V porovnaní s programom stability z júna 2005 boli nominálne saldá verejných financií “mechanicky” znížené o približne ¼ percentuálneho bodu HDP, čo bolo v plnej miere dôsledkom podstatnej revízie časového radu HDP smerom nahor, v kontexte štandardizačnej revízie, ktorú podniklo mnoho členských štátov EÚ, o približne 4 ½ % zavedeného v auguste 2005. Ciele z decembra 2005 boli upravené primerane týmto zmenám. Ďalšia revízia časového radu HDP v marci 2006 mala za následok ďalšiu úpravu jeho úrovne smerom nahor o približne 1½ %. Táto neskoršia revízia vznikla dôsledkom zmeny v účtovaní FISIM. [8] 3. mája 2006 sa prijímanie zamestnancov na centrálnej vládnej úrovni do konca roka znovu znížilo o polovicu. [9] V apríli minulého roka portugalské úrady navyše predložili parlamentu zásady reformy celkového systému dôchodkového zabezpečenia. Podrobný legislatívny návrh objasňujúci, ako budú plánované zmeny zavedené, ešte nie je doriešený. [10] Pozri poznámku pod čiarou č. 7. [11] Hodnota celkových výdavkov prezentovaná v predbežných národohospodárskych účtoch naznačuje, že prekročila svoju hranicu o približne 2 %, čo viedlo k tomu, že celkový pomer výdavkov ku HDP bol približne o ½ percentuálneho bodu vyšší, ako sa plánovalo v aktualizácii programu stability z decembra 2005. Časť tohto zvýšenia bola však spôsobená jednorazovým príspevkom do EÚ vo výške približne 0,15 % HDP v dôsledku revízie kategórie hrubého národného dôchodku Portugalska smerom nahor v auguste 2005. [12] Je tiež potrebné poznamenať, že vyčlenenie časti príjmov DPH do systému dôchodkového zabezpečenia štátnych úradníkov (CGA) od júla 2005 (1 % z 21 % štandardnej daňovej sadzby) viedlo k zníženiu sociálnych príspevkov platených zo štátu do systému dôchodkového zabezpečenia štátnych úradníkov. Bez tohto vyčlenenia by bola miera výdavkov ako aj príjmov verejných financií vyššia o takmer 0,1 % HDP v roku 2005 a asi o 0,3 % HDP v roku 2006 (nemala by teda žiaden vplyv na saldo verejných financií). [13] Okrem toho túto neistotu spôsobujú evidentné zmeny v dôchodkovom správaní od oznámenia zmien v pravidlách odchodu do dôchodku, konkrétne nárast žiadostí o odchod do dôchodku. [14] Na základe obvyklého predpokladu nezmenených politík opatrenia, ktoré síce boli načrtnuté, ale nepredložili sa dostatočne podrobne na to, aby mohli byť riadne zhodnotené, neboli zaradené do prognózy útvarov Komisie. [15] Program stability nehovorí nič o tom, aký by bol vzorec rastu výdavkov v scenári nezmenených politík. [16] Tlačová správa Eurostatu č. 48/2006 [17] V správe zo septembra 2005 boli hodnoty schodku pre roky 2002 a 2004 revidované smerom nahor o približne 0,2 % HPD za rok, aby sa zahrnuli nedoplatky verejných výdavkov, ktoré neboli zahrnuté v predošlých správach. V správe z apríla 2006 bol schodok z roku 2004 ďalej revidovaný smerom nahor o približne ¼ % HDP do 3,2 % HDP, najmä na základe komplexnejších údajov z miestnej správy a reklasifikácie pôžičiek na kapitálové výdavky. Vplyv týchto revízií na pomer schodku k HDP bol v skutočnosti trochu menší, ako sa predpokladalo, ak zoberieme do úvahy revíziu smerom nahor v časovom rade HDP v údajoch o schodku (pozri poznámku 7).